Jy grimeer soos Adele!
JY LEES NOU Jy grimeer soos Adele!
Jy’s gemaklik met wie jy is en is nie bang vir ’n treffende grimeervoorkoms nie. Net soos Adele weet jy watter produkte vir jou werk en jou beste eienskappe beklemtoon. Skep só stap-vir-stap Adele se kenmerkende katoog-kykers...
Adele word al gekenmerk aan haar foutlose katoog-voorkoms. Ons is mal daaroor – dit beklemtoon haar oogvorm en lyk treffend, modern en elegant. Al wat dan nodig is, is ’n paar lae maskara en ’n tikkie sagpienk lipglans.
Hoe om Adele se katoog-voorkoms te skep:
Stap 1: Trek ’n lyn teen die bokant van jou wimpers met ’n vloeibare, jel of pen-oogomlyner (dié oogomlyners gly makliker en meer presies aan). Begin in die middel van jou ooglid en beweeg uitwaarts. Trek daarna die lyntjie van die middel na die binnehoek van jou oog.
Stap 2: Laat die lyntjie geleidelik dikker word na die buitehoeke om die vorm van jou oog te beklemtoon.
Stap 3: Trek dan ’n “vlerkie” sowat 45 grade na bo van die buitenste hoek van jou oog. Om seker te maak jy trek ’n soliede, reguit streep, kan jy ’n kolletjie maak waar jou katoog moet eindig. Dit help ook om albei oë dieselfde te laat lyk. Onthou, dit verg maar oefening om dit reg te kry.
Stap 4: As jy jou katoog meer dramaties wil maak, kan jy ’n streep vanaf die buitenste hoek van jou oog se waterlyn tot by die vlerkie trek sodat die twee lyne ontmoet.
Adele spog byna altyd met ’n treffende katoog op die rooi tapyt:
• L'Oréal Paris Super Liner Superstar Eyeliner in Black (R140)
• Avon Big & False Lash Volume Mascara in Black (R139.90). Skakel 0860 102 345